
Készültség vagy érettség? – Digitalizáció az európai járműiparban

A negyedik ipari forradalom korunk ipari forradalma. Legfőbb jellemzője a digitalizáció, és annak mindent felforgató hatása. Technológiai újításai gyors és lényeges változást hoznak nemcsak technológiai-, hanem humán- és gazdasági oldalon is. Az új technológiák várhatóan alapjaiban változtatják meg mobilitási szokásaink, mindazt, amit ma a közlekedésről gondolunk.
Az európai járműipar jelenlegi gazdasági struktúrája két nagy részre bontható: „vállalati központokra” és „gyártókra”. Előbbi a cégek anyavállalati központjait tömöríti, magas hozzáadott értékű gyártással és K+F-el (pl. Németország). A néhány évtized alatt kialakuló „gyártó” országok csoportja az említett cégek gyártási tevékenységeinek nagyobb részéért felelősek. A kiszervezés fő mozgatórugója a közelben elérhető olcsó munkaerő, súlypontja Kelet-Közép Európa (pl. Magyarország).
A kérdés, hogy a kialakult gazdasági struktúra mit jelent az országok járműipari digitális fejlődésére? Mutatkozik-e eltérés a gazdasági- és digitális pozíciók között?
Hogy a piaci szereplők ismerjék digitális érettségüket, adott szintű (makro-, mezo, mikro) méréseket végeznek. A mérési modellek segítségével lehetőség van a benchmarkolásra (összehasonlításra) is. Jelen dolgozat célja a járműipar mezoszintű, digitális fókuszú vizsgálata, az országok viszonyrendszerének feltárása.
A dolgozat első részében az irodalomkutatás eredményeit ismertetem, bemutatva az ipar 4.0 koncepcióját, a járműipar digitális trendjeit. Mivel kész ágazati mérési modell nem áll rendelkezésre, ezért új modellt készítek, melyhez alapot biztosítanak a makro- és mikro koncepciók.
A változók adatait az Eurostat ICT adatbázisa biztosítja. Először főkomponens elemzést futtatok, mely a technológiák összefüggéseire világít rá. A faktorértékek alapján az országos listára klaszterelemzést végzek. Végül a további összefüggésekhez multidimenziós skálázást készítek. Az utolsó fejezetben az eredményeket összehasonlítom és saját következtetéseket vonok le a járműiparra vonatkozóan, rövid leírásokkal a vizsgált országokra.
Saját kutatásom alapján a járműiparban kialakult struktúra a digitális fejlettség alapja. A járműipari központoknak helyet adó országok összességében ugyan fejlettebbek a digitalizáció terén, részletesen lebontva ugyanakkor szerepkörnek megfelelő fejlődés látható. Saját kutatásom és a szakirodalmi elemzés rávilágít arra is, hogy digitalizáltságukat szerepkörük mellett befolyásolhatja feldolgozóipari digitális fejlettségük is.



